לא יודעת מה היה לי נגד ברוקולי עד גיל 21, אבל מאז שגיליתי אותו אני מאוהבת ואחת ההצלחות הקולינריות הגדולות שלי כהורה היתה לחבב את הברוקולי על הילדים. זה אמנם הצליח רק עם אחת מתוך השלושה, אבל היי – הם עוד לא בני 21, אז פרופורציות.
בקיצור היה ברוקולי טרי במקרר, הגיעה מרכזית רעבה מבית הספר ויחד רקחנו פשטידה טעימה, קלה להכנה ומושחתת. עד שהיא היתה מוכנה גם חתכנו סלט ירקות קצוץ דק ועד שהבכור הגיע כבר לא נותר דבר, אבל זה בסדר הוא גם לא אוהב ברוקולי וגם מעדיף בשר.
לא חייבים לחלוט את הברוקולי, אפשר בהחלט להכניס אותו חי לבלילה.
לא חייבים להוסיף קמח לבן אפשר קמח חומוס או בכלל בלי קמח.
הציפוי של חמאה ופירורי לחם מלמעלה מושחת אבל שווה את זה, אפשר כמובן גם בלי וזה עדיין יהיה טעים.
חולטים את תפרחת הברוקולי בסיר עם מים רותחים כ-3 דקות, מסננים ומניחים להתקרר.
בקערה גדולה שוברים את הביצים וטורפים אותן, מוסיפים את השמנת החמוצה ומערבבים היטב.
מוסיפים את הגבינות, המלח (אפשר גם פלפל שחור ואגוז מוסקט) והקמח ומערבבים היטב.
מוסיפים את הברוקולי ומערבבים.
משמנים את התבנית בחמאה, בוזקים כחצי כף פרורי לחם בתחתית בשכבה דקה.
מוזגים את בלילת הברוקולי לתבנית.
בוזקים מעל את הפרמזן.
ממיסים חמאה (אפשר בסוסייר, מורידים מהאש) ומערבבים עם כף וחצי פירורי לחם.
שופכים מעל הפרמזן, לא צריך שכל החלק העליון יהיה אחיד.
מכניסים לתנור לכ-40 דקות או עד שמתייצב, מוציאים מהתנור, מניחים להתקרר כ-10 דקות ומגישים.